論語 (國譯漢文大成)/衞靈公第十五
十五

十五之一

衞靈公問陳於孔子。孔子對曰：「俎豆之事，則嘗聞之矣；軍旅之事，未之學也。」明日遂行。在陳絕糧。從者病，莫能興。子路慍見曰：「君子亦有窮乎？」子曰：「君子固窮，小人窮斯濫矣。」

十五之二

子曰：「賜也，女以予爲多學而識之者與？」對曰：「然，非與？」曰：「非也，予一以貫之。」

十五之三

子曰：「由，知德者鮮矣！」

十五之四

子曰：「無爲而治者，其舜也與！夫何爲哉？恭己正南面而已矣。」

十五之五

子張問行。子曰：「言忠信，行篤敬，雖蠻貊之邦行矣。言不忠信，行不篤敬，雖州里行乎哉？立，則見其參於前也；在輿，則見其倚於衡也。夫然後行。」子張書諸紳。

十五之六

子曰：「直哉史魚！邦有道，如矢；邦無道，如矢。君子哉蘧伯玉！邦有道，則仕；邦無道，則可卷而懷之。」

十五之七

子曰：「可與言，而不與之言，失人；不可與言，而與之言，失言。知者不失人，亦不失言。」

十五之八

子曰：「志士仁人，無求生以害仁，有殺身以成仁。」

十五之九

子貢問爲仁。子曰：「工欲善其事，必先利其器。居是邦也，事其大夫之賢者，友其士之仁者。」

十五之十

顏淵問爲邦。子曰：「行夏之時，乘殷之輅，服周之冕，樂則韶舞。放鄭聲，遠佞人。鄭聲淫，佞人殆。」

十五之十一

子曰：「人無遠慮，必有近憂。」

十五之十二

子曰：「已矣乎！吾未見好德如好色者也！」

十五之十三

子曰：「臧文仲，其竊位者與！知柳下惠之賢，而不與立也。」

十五之十四

子曰：「躬自厚，而薄責於人，則遠怨矣！」

十五之十五

子曰：「不曰『如之何，如之何』者，吾末如之何也已矣！」

十五之十六

子曰：「群居終日，言不及義，好行小慧，難矣哉！」

十五之十七

子曰：「君子義以爲質，禮以行之，孫以出之，信以成之。君子哉！」

十五之十八

子曰：「君子病無能焉，不病人之不己知也。」

十五之十九

子曰：「君子疾沒世而名不稱焉。」

十五之二十

子曰：「君子求諸己，小人求諸人。」

十五之二一

子曰：「君子矜而不爭，群而不黨。」

十五之二二

子曰：「君子不以言擧人，不以人廢言。」

十五之二三

子貢問曰：「有一言而可以終身行之者乎？」子曰：「其恕乎！己所不欲，勿施於人。」

十五之二四

子曰：「吾之於人也，誰毀誰譽？如有所譽者，其有所試矣。斯民也，三代之所以直道而行也。」

十五之二五

子曰：「吾猶及史之闕文也，有馬者，借人乘之。今亡矣夫！」

十五之二六

子曰：「巧言亂德，小不忍，則亂大謀。」

十五之二七

子曰：「衆惡之，必察焉；衆好之，必察焉。」

十五之二八

子曰：「人能弘道，非道弘人。」

十五之二九

子曰：「過而不改，是謂過矣。」

十五之三十

子曰：「吾嘗終日不食，終夜不寑，以思；無益，不如學也。」

十五之三一

子曰：「君子謀道不謀食。耕也，餒在其中矣；學也，祿在其中矣。君子憂道不憂貧。」

十五之三二

子曰：「知及之，仁不能守之，雖得之，必失之。知及之，仁能守之。不莊以蒞之，則民不敬。知及之，仁能守之，莊以蒞之。動之不以禮，未善也。」

十五之三三

子曰：「君子不可小知，而可大受也。小人不可大受，而可小知也。」

十五之三四

子曰：「民之於仁也，甚於水火。水火，吾見蹈而死者矣，未見蹈仁而死者也。」

十五之三五

子曰：「當仁，不讓於師。」

十五之三六

子曰：「君子貞而不諒。」

十五之三七

子曰：「事君，敬其事而後其食。」

十五之三八

子曰：「有敎無類。」

十五之三九

子曰：「道不同，不相爲謀。」

十五之四十

子曰：「辭，達而已矣！」

十五之四一

師冕見。及階，子曰：「階也。」及席，子曰：「席也。」皆坐，子吿之曰：「某在斯，某在斯。」師冕出，子張問曰：「與師言之道與？」子曰：「然，固相師之道也。」

論語
論語 (國譯漢文大成)